Lietuvos Karo aviacijos Trečioji eskadrilė

Lietuvos karo aviacijos Trečioji eskadrilė – nuo 1923 m. iki 1940 m. egzistavęs Lietuvos karinių oro pajėgų dalinys, bombonešių eskadrilė, nuo 1923 m. dislokuota Kaune, o nuo 1933 m. – Šiauliuose.

Įkūrimas 
Trečioji eskadrilė buvo įkurta 1923 m. balandžio 1 d. Tai buvo bombonešių eskadrilė, jai buvo perduoti tuo metu Lietuvos karo aviacijos turėti Vokietijos imperijoje Pirmojo pasaulinio karo metu gaminti žvalgybiniai lėktuvai – lengvieji bombonešiai LVG C.V ir LVG C.VI. Vėliau eskadrilės pajėgos buvo atnaujinamos naujai įsigyjamais lengvaisiais bombonešiais, taip pat dvimotoriais kariniais transportiniais lėktuvai.

Struktūriškai eskadrilė buvo III grupės (bombonešių) dalis. Į šią grupę taip pat įėjo 1925 m. įkurta IV eskadrilė.

Vadovybė 
Eskadrilei vadovavo:

1923 m. balandžio 1 d. – 1934 m. gegužės 16 d.: leitenantas, vėliau – majoras Antanas Strašaitis

1934 m. gegužės 16 d. – 1939 m sausio 26 d.: pulkininkas leitenantas Jonas Liorentas

1939 m. sausio 26 d. – 1940 m. spalio 28 d.: majoras Petras Masys

Personalas 

1923 m. į eskadrilę paskirti: lakūnai ltn. J. Garolis, ltn. V. Čemarka, ltn. S. Darius, ltn. A. Vasnevskis, žvalgai – ltn. Demidavičius, vyr. ltn. V. Reimontas, karo valdininkas Bielskis. Tais pačiais metai dar priimti kpt. V. Gricevičius, ltn. J. Nastaras.

1924 m. į eskadrilę paskirtas: lakūnas vyr. ltn. L. Zibavičius.

1925 m. į eskadrilę paskirti: lakūnai gr. G. Heidrikis, ltn. H. Miltakis, vyr. ltn. J. Pyragius, vyr. ltn. B. Svilas, vyr. ltn. M. Mačiokas, k.vald. K. Mikolajūnas, ltn. V. Klupšas.

1926 m. į eskadrilę paskirti: lakūnai ltn. V. Amonas, vyr. ltn. V. Strazdas, vyr. ltn. V. Mačiokas, vyr. ltn. J. Špokevičius, ltn. B. Šulcas, ltn. Č. Kudokas.

Bazė 
1923–1933 m. eskadrilė bazavosi Kaune, Aleksoto / Žagariškių aerodrome.

1933–1940 m. eskadrilė bazavosi Šiaulių Zoknių aerodrome

Technika 

1923 m. eskadrilei buvo perduoti vienas LVG C.V ir penki LVG C.VI žvalgybiniai lėktuvai – bombonešiai. Jie buvo naudojami iki 1931 m.

1929 m. eskadrilė gavo naujus itališkus bombonešius Ansaldo A.120. Trečiąjai eskadrilei buvo paskirti 6 šio tipo lėktuvai.

1937 m. eskadrilė gavo du transportinius lėktuvus De Havilland 89M Dragon Rapide.

Likvidavimas 
Eskadrilė buvo išformuota SSRS likviduojant Lietuvos karo aviaciją, 1940 m. spalio 28 d. Jos turėtų orlaivių SSRS KOP neperėmė, išskyrus De Havilland Dragon Rapide. Seni orlaiviai buvo panaudoti kaip treniruočių taikiniai.

Literatūra 

 (LT) 3-oji eskadrilė, Plieno sparnai, https://www.plienosparnai.lt/page.php?806
 (LT) D.H.89M Dragon „Rapide“, Plieno sparnai, https://www.plienosparnai.lt/page.php?417
 (LT) Kauno aerodromui Aleksote – 100 metų (1 dalis), https://www.aidas.lt/lt/transportas/article/12939-07-25-kauno-aerodromui-aleksote-100-metu-1-dalis 
 (LT) Sereičikas, Mindaugas, Lietuvos karo aviacijos lakūnų ženklai ant lėktuvų, II dalis, Kardas Nr. 3 (471), 2016

Išnašos 

Lietuvos kariuomenės Karinės oro pajėgos
Tarpukario Lietuvos kariuomenės eskadrilės